ทองคำล่วงหน้าขนาด 10 บาท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....บริษัท ตลาดอนุพันธ์ (ประเทศไทย) จำกัด (มหาชน)
หลายสัปดาห์ที่ผ่านมา “นัดพบอนุพันธ์” ได้พูดถึงสัญญาซื้อขายล่วงหน้าประเภทฟิวเจอร์สที่อ้างอิงกับอัตราดอกเบี้ยทั้งระยะสั้นและระยะยาวกันมาพอสมควรแล้ว สัปดาห์นี้ขอพักสลับมาเล่าเรื่องของโกลด์ฟิวเจอร์ส หรือทองคำล่วงหน้ากันอีกครั้ง เนื่องจากตลาดอนุพันธ์จะจัดให้มีการซื้อขายโกลด์ฟิวเจอร์สขนาด 10 บาท ในวันจันทร์ที่ 2 ส.ค.ที่จะถึงนี้
หากมองย้อนกลับวันแรกของการเปิดซื้อขายสัญญาซื้อขายทองคำล่วงหน้าหรือโกลด์ฟิวเจอร์สขนาด 50 บาท เมื่อวันที่ 2 ก.พ. 2552 ซึ่งโกลด์ฟิวเจอร์สมีปริมาณการซื้อขายเพียง 74 สัญญาเท่านั้น แต่เมื่อเวลาผ่านไป ผู้ลงทุนเริ่มเข้าใจถึงประโยชน์และกลไกการซื้อขายโกลด์ฟิวเจอร์สเพิ่มขึ้น ประกอบกับในช่วงปีราคาทองคำมีความผันผวนเป็นอย่างมาก ทำให้มีความต้องการซื้อขายโกลด์ฟิวเจอร์สเพื่อบริหารความเสี่ยงจากการลงทุน รวมไปถึงการสร้างโอกาสทำกำไรจากราคาทองที่มีการเปลี่ยนแปลงตลอดเวลา โดยเมื่อวันที่ 5 ก.พ. 2553 โกลด์ฟิวเจอร์สมีปริมาณซื้อขายสูงสุดถึง 8,496 สัญญา อย่างไรก็ดี ด้วยขนาดของโกลด์ฟิวเจอร์ส 50 บาทนั้นถือว่าเป็นขนาดที่ค่อนข้างใหญ่ และจำกัดเฉพาะในกลุ่มของผู้ซื้อขายบางกลุ่มเท่านั้น ซึ่งจากผลการศึกษาทางวิชาการที่คณะผู้วิจัยจากมหาวิทยาลัยธรรมศาสตร์ได้จัดทำขึ้นพบว่า โกลด์ฟิวเจอร์สขนาด 10 บาทนั้นจะสามารถรองรับปริมาณความต้องการของผู้ลงทุนได้อย่างเหมาะสมและครอบคลุมมากขึ้น เพราะนอกจากจะสามารถใช้เป็นเครื่องมือบริหารความเสี่ยงและเป็นทางเลือกในการสร้างโอกาสทำกำไรได้เช่นเดียวกับโกลด์ฟิวเจอร์สขนาด 50 บาทแล้ว การมีโกลด์ฟิวเจอร์สที่มีขนาดสัญญาเล็กลงนี้ จะช่วยกระตุ้นให้ผู้ลงทุนในวงกว้างเกิดความมั่นใจ และกล้าที่จะเข้ามาทดลองซื้อขายโกลด์ฟิวเจอร์สเพิ่มมากขึ้น เนื่องจากใช้เงินทุนเริ่มต้นในจำนวนที่น้อยลง และความเสี่ยงที่จะขาดทุนเป็นจำนวนเงินที่ไม่มากนัก ซึ่งจะส่งผลให้การซื้อขายโกลด์ฟิวเจอร์สใน TFEX มีสภาพคล่องเพิ่มขึ้น
สำหรับลักษณะของสัญญาโกลด์ฟิวเจอร์สขนาด 10 บาทที่จะเปิดให้ซื้อขายนี้ อาจกล่าวได้ว่าแทบจะไม่มีความแตกต่างไปจากโกลด์ฟิเจอร์สขนาด 50 บาทที่ซื้อขายกันอยู่ในปัจจุบัน ไม่ว่าจะเป็นสินค้าอ้างอิง ซึ่งได้แก่ ทองคำ 96.5% หรือราคาเสนอซื้อขาย ซึ่งเป็นราคาทองคำน้ำหนักหนึ่งบาท ไปจนถึงเดือนที่สัญญาครบอายุ ซึ่งกำหนดเป็นเดือนคู่ คือเดือน ก.พ. เม.ย. มิ.ย. ส.ค. ต.ค. และ ธ.ค. โดย ณ ขณะใดขณะหนึ่งจะมีสัญญาให้ซื้อขายเพียง 3 Series ที่ครบอายุใกล้ที่สุด และที่สำคัญคือ ใช้วิธีการชำระราคาเป็นเงินสด (Cash Settlement) โดยไม่มีการส่งมอบทองคำจริง ทั้งนี้ในส่วนของชื่อย่อในการซื้อขายโกลด์ฟิวเจอร์สขนาด 10 บาท กำหนดให้ขึ้นต้นด้วย GF10 แล้วตามด้วยเดือนและปี ค.ศ. ที่สัญญาหมดอายุ เช่น GF10Q10 จะหมายถึงสัญญาโกลด์ฟิวเจอร์สขนาด 10 บาท ที่หมดอายุเดือน ส.ค. ปี ค.ศ. 2010 ครับ
อย่างไรก็ดี ความแตกต่างที่สำคัญและเห็นได้ชัดเจนระหว่างโกลด์ฟิวเจอร์สขนาด 50 บาท และ 10 บาท ได้แก่ เรื่องขนาดของสัญญาและเรื่องเงินประกัน ด้วยขนาดของสัญญาที่เล็กลงนั้น ทำให้การวางหลักประกันในการซื้อขายสำหรับโกลด์ฟิวเจอร์สขนาด 10 บาท ลดน้อยลงตามไปด้วย ปัจจุบันอยู่ที่ระดับประมาณ 11,400 บาทต่อสัญญาเท่านั้น หรือเพียง 1 ใน 5 ของเงินประกันสำหรับโกลด์ฟิวเจอร์สขนาด 50 บาท อย่างไรก็ดี ในอนาคตหากมีข้อมูลราคาของโกลด์ฟิวเจอร์สขนาด 10 บาท เพียงพอ ก็เป็นไปได้ว่าอัตรามาร์จินของโกลด์ฟิวเจอร์สทั้งสองขนาด อาจแตกต่างกันไปตามความผันผวนของราคาที่เกิดขึ้นจริง หากราคาโกลด์ฟิวเจอร์สขนาด 10 บาท มีความผันผวนสูงกว่า ก็เป็นไปได้ว่าอัตรามาร์จินของสัญญาขนาดเล็กอาจสูงกว่าอัตรามาร์จินของสัญญาขนาดใหญ่
ทั้งนี้ เพื่อเป็นการเสริมสร้างความรู้ความเข้าใจในเรื่องการซื้อขายโกลด์ฟิวเจอร์สให้เป็นไปอย่างต่อเนื่องและทั่วถึง ในปีนี้ ตลาดอนุพันธ์และ FI Club ร่วมกันจัดกิจกรรม “โกลด์ฟิวเจอร์สสัญจร” ในจังหวัดต่างๆ ทุกภูมิภาค รวม 10 แห่ง ได้แก่ หาดใหญ่ ขอนแก่น อุบลราชธานี อุดรธานี พัทยา นครราชสีมา นครปฐม ภูเก็ต กรุงเทพฯ และเชียงใหม่ เริ่มครั้งแรกวันเสาร์ที่ 31 ก.ค.นี้ เวลา 13.00–17.00 น. ที่โรงแรมโนโวเทล เซ็นทารา หาดใหญ่ โดยจะมีการบรรยายและเสวนาเกี่ยวกับเทคนิคการซื้อขายโกลด์ฟิวเจอร์ส ผู้สนใจสามารถเข้าร่วมงานฟรี พร้อมรับของที่ระลึก TFEX ที่จุดลงทะเบียน ผู้สนใจสามารถติดตามตารางกิจกรรมโกลด์ฟิวเจอร์สสัญจรในจังหวัดอื่นๆ และข้อมูลข่าวสารของตลาดอนุพันธ์ได้ทางเว็บไซต์ www.tfex.co.th หรือสอบถาม SET Call Center 022292222